Polisie fnuik bankroof | Maroela Media
Polisie fnuik bankroof
Die motor waarin verdagtes gereis het. (Foto: Verskaf)
Sewe verdagtes is Maandag in hegtenis geneem nadat die polisie inligting oor 'n beplande bankroof ontvang het. Die verdagtes wou glo 'n kitsbank buite Tzaneen, Limpopo, opblaas. Die polisie het op 'n vuurwapen, ammunisie, kontant en plofstof beslag gelê.
Die polisie in Tzaneen het inligting ontvang oor verdagtes wat in 'n silwer Audi ry en wat glo beplan het om 'n outomatiese bankteller in 'n nedersetting buite Tzaneen op te blaas. "Die polisie het die voertuig genader wat langs die OTM geparkeer was. Toe die verdagtes die polisie gewaar, het hulle weggery en kon daarin slaag om die polisie te ontduik," sê brig. Motlafela Mojapelo, polisiewoordvoerder in Limpopo. "Die polisie het egter die verdagtes agternagesit en in die Bokgaga-nedersetting op hulle toegeslaan."
'n Onbekende bedrag kontant, plofstof en ammunisie is in die verdagtes se besit gevind. Die polisie het ook beslag gelê op die Audi.
"Die verdagtes, almal tussen die ouderdom van 24 en 43, sal na verwagting Woensdag in die plaaslike landdroshof verskyn op aanklagte van die besit van ongelisensieerde ammunisie en sameswering om 'n kitsbank op te blaas," sê Mojapelo.
bankroof OTM Tzaneen
Jongste Covid-19-syfers bekend
Nóg 'n SA lugredery in sakeredding
Swak opskrif. OTM is nie n Bank nie
Ag manne, hoe verlang ek na die dae toe iemand 'n bank wou beroof, moes hulle klapmusse of sykouse oor hulle gesigte trek en fisies in die bank ingaan. Lyk my as jy deesdae 'n bank wil beroof moet jy 'n kitsbank opblaas. Deesdae se jongmense het dit al hoe makliker. Tyd staan ongelukkig nie stil nie.